**Az 2019/2020. évi Új Nemzeti Kiválósági Program ösztöndíjasaira vonatkozó kötelezettségek, határidők valamint fontos tudnivalók**

**Ösztöndíjutalás**

Az ösztöndíj folyósításának menetrendjét az aláírt ösztöndíjszerződés tartalmazza.

Figyelem! *Alap-, mester (osztatlan), doktori képzésben* részt vevők esetén a NEPTUN-ban alapértelmezetten megadott bankszámlaszámra történik az ösztöndíj utalása. Kérjük, hogy a NEPTUN-ban azt a bankszámlaszámot adja meg alapértelmezetten, melyre az ösztöndíjat kapni kívánja.

Figyelem! *Bolyai+* ösztöndíjasok esetén az SAP-ban alapértelmezetten szereplő bankszámlaszámra történik az ösztöndíj utalása. Kérjük, hogy a munkaügyön azt a bankszámlaszámot jelentse le alapértelmezettnek, melyre az ösztöndíjat kapni kívánja.

**Az ÚNKP-program hivatkozása publikációkon, konferenciarészvételeken stb.**

A feltüntetendő szövegeket és logókat az ösztöndíjszerződés V.1. pontja, valamint az elte.hu/unkp holnap tartalmazza.

**Dologi keret**

Minden ösztöndíjasnak jár dologi keret, mely az ösztöndíjon felüli összeg. A dologi keretről (melyből a kutatással kapcsolatos bel- és külföldi utazás, nyelvtanfolyam, könyv, szakmai eszköz, irodaszer és informatikai eszköz igényelhető) és annak összegéről bővebb tájékoztatást a kari gazdasági ügyintézőktől, valamint a doktori iskola ügyintézőktől kaphat. A dologi keret közbeszerzés útján rendelhető tárgyakat foglal magába, amelyek listából kiválasztás alapján rendelhetők. A tárgyak az egyetem tulajdonát képezik, melyet természetesen kutatása során Ön használhat. A közbeszerzés hosszadalmas folyamata miatt szíveskedjen amint lehetőség nyílik a felhasználásra, mihamarabb rendeléseit a fent említett valamely kari ügyintézővel egyeztetni és náluk leadni.

**Gyakorlati kötelezettségek**

Az intézményi **ÚNKP-konferencián** való részvétel valamennyi ösztöndíjasnak szerződéses kötelezettsége, időpontja **2020. május 21.** (csütörtök).

Pályázatukban az ösztöndíjasok kötelező jelleggel vállalták a részvételt a konferencián, emiatt kizárólag indokolt és igazolt esetben fogadható el a távolmaradás (pl. kórházi kezelés, kutatási célú külföldön tartózkodás). Ebben az esetben a személyes jelenlét 15 perces előre elkészített és az előzetesen megadott határidőig elküldött videóprezentációval váltható ki. A konferenciát megelőzően valamennyi ösztöndíjasnak **egyoldalas absztraktot** szükséges benyújtania **2020. április 19-ig** az online pályázati felületen, szerkeszthető Word formátumban.

**Záró beszámoló és szakmai kötelezettségek**

Minden nyertes az ösztöndíjas időszakának végén **záró beszámolóban** ad számot az időszakban teljesített vállalásokról, valamint a kutatásban elért eredményeiről. A záró beszámolót az ösztöndíjas időszak utolsó napját követő **10 napon belül** kell benyújtani az online pályázati portálon keresztül valamint postai úton. A záró beszámoló sablonját a portál Záró beszámoló felületéről lehet letölteni. A záró beszámolóból **1 oldalas összefoglalót** kell készíteni szerkeszthető Word formátumban és ezt ugyancsak fel kell tölteni az ösztöndíjas időszak utolsó napját követő 10 napon belül a portálra.

A kötelezően vállalt **tudománynépszerűsítő cikkeket, benyújtott, elfogadott és megjelent tudományos közleményeket, publikációkat** szintén az online pályázati felületen szükséges feltüntetni. Felhívjuk a nyertesek figyelmét, hogy publikációjukat még az ösztöndíjas időszak vége előtt szíveskedjenek benyújtani a kiadóhoz, mert a vállalás teljesítéséhez kötelező csatolni a szerkesztői befogadó nyilatkozatot megjelent publikáció hiányában. A publikációkat tételesen fel kell sorolni és csatolni is, külön jelölve azt, ha az adott publikáció nyílt hozzáférésű („open access”).

Felhívjuk szíves figyelmét arra, hogy kutatásai során fordítson különösen nagy figyelmet a kutatási adatok megfelelő kezelésére a hazai és az EU-s szabályoknak és iránymutatásoknak megfelelően, és szíveskedjen figyelembe venni az ún.” FAIR” alapelveknek való megfelelést, vagyis ha lehetséges, akkor a kutatási adatok legyenek:

* megtalálhatók (findability),
* hozzáférhetők (accessibility),
* interoperábilisak (interoperability),
* újrafelhasználhatóak (reusability).

A záró beszámoló mellékletét képezik többek között az **úti beszámolók**, melyeket minden - az ösztöndíjas időszakban történt – szakmai utazásról el kell készíteni (arról is, amit nem a dologi keretből fizetett – ekkor a sablonban jól láthatóan feltüntetve az összegnél az „ÖNKÖLTSÉG” szót). Az úti jelentés sablonját a portál Záró beszámoló felületéről lehet letölteni.

A záró beszámoló mellékletét képezi a felhasznált **dologi kerettel történő elszámolás**, melyet ugyancsak az intézményi portálra szükséges feltölteni.

*Valamennyi keret* eseténaz ösztöndíjas időszakban megvalósult **hazai és nemzetközi** **konferenciamegjelenéseket** szintén fel kell tüntetni az intézményi portálon a Záró beszámoló részeként, javasoljuk ezt folyamatosan tölteni az ösztöndíjas időszak alatt.

**A záró beszámoló keretspecifikus mellékletei**

*Alapképzés és Tehetséggel Fel! keret* esetén az ösztöndíjas időszakban **feldolgozott szakirodalmakat** szintén fel kell tüntetni az intézményi portálon a Záró beszámoló részeként, javasoljuk ezt folyamatosan tölteni az ösztöndíjas időszak alatt.

*„A” és „Tehetséggel Fel!”* keret esetén az elkészült **TDK-dolgozatokat** szintén fel kell tüntetni az intézményi portálon a Záró beszámoló részeként, javasoljuk ezt folyamatosan tölteni az ösztöndíjas időszak alatt.

*„Bolyai+”* *keret* esetén a záró beszámoló részeként meg kell jelölni a TDK témavezetett hallgatók számát, a doktori/doktorjelölti témavezetett hallgatók számát és az alap/mesterképzésben (osztatlan képzésben) részt vevő témavezetett hallgatók számát.

*„A”, „B” és „Tehetséggel Fel!”* *keret* esetén kötelező melléklet a **konzultációs lap**, melyet hónapról-hónapra folyamatosan vezetni kell, ez az utolsó konzultáció után feltöltendő a pályázati felület Záró beszámoló menüpontjába. A konzultációs lap sablonja az online felületről tölthető le.

*„B” keret* doktorjelölti ösztöndíjasok esetén a vállalt disszertáció benyújtásával kapcsolatos tudnivalók: **a disszertációt a műhelyvitát követő, végső formában az ösztöndíjas időszak végéig kell benyújtani**. (A beadás dátumát házon belül fogjuk ellenőrizni, igazolást nem szükséges számunkra küldeni a benyújtásról.)

**Változások az ösztöndíjas időszak alatt**

Felhívjuk figyelmét, hogy amennyiben az ösztöndíjas időszak alatt bármilyen adatában (személyes adat, témavezető személye, témavezető ELTE-jogviszonya stb.) változás áll be, azt haladéktalanul, de legkésőbb tudomásra jutástól számított **8 munkanapon belül** jeleznie kell számunkra.

*„A”, „B” és „Tehetséggel Fel!” keret* esetén kérjük, hogy amennyiben a témavezető ELTE-jogviszonyában beálló változás a tudomására jut, azt is jelezze számunkra.

**Az ösztöndíjas időszak alatt végzendő munkához sok sikert és jó kutatást kívánunk!**

Budapest, 2019. október 10.

Dr. Kóczián Lilla  
intézményi ÚNKP-koordinátor